烏鹽角行
作者：戴復古
朝代：宋

paragraphs: 鳳簫鼉鼓龍鬚笛，夜宴華堂醉春色。
艷歌妙舞蕩人心，但有歡娛別無益。
何如村落捲桐吹，能使時人知稼穡。
村南村北聲相續，青郊雨後耕黄犢。
一聲催得大麥黄，一聲喚得新秧綠。
人言此角只兒戲，孰識古人吹角意。
田家作勞多怨咨，故假聲音召和氣。
吹此角，起東作。
吹此角，田家樂。
此角上與鄒子之律同宮商，合鍾呂。
形甚朴，聲甚古，一吹寒谷生禾黍。